Integrationsindsatsen for ikkevestlige indvandrere har slået fejl, og de mange milliarder kroner, som staten har brugt på initiativer de seneste 30 år, har været spild af penge. Sådan lyder fortællingen om integrationen af de indvandrere, der er kommet til Danmark, typisk – uanset om det er i medierne, ved pølsevognen eller til familiefrokosten.

Men faktisk har integrationsindsatsen været en succes. Nej, det går ikke som smurt, og ja, der er fortsat alvorlige problemer. Men kurven er knækket, og tallene går kun i én retning: Stadig flere med ikkevestlig baggrund kommer ind på det danske arbejdsmarked. Det konkluderer Hans Lassen i den ph.d.-afhandling, han i 2018 forsvarede på Aalborg Universitet.

Han kalder den brede konsensus om, at vi har en forfejlet integration, »en af de største fejlanalyser i dansk historie«.